Liviu Dragnea îi insultă pe votanții lui Burleanu, așa cum îi insultă partidele de dreapta pe votanții PSD! Când spune, disprețuitor, că au câștigat cluburile mici și fără însemnătate, Dragnea uită că la fel i se aruncă lui în cârcă victoriile politice, care ar fi obținute pe baza unui electorat ”marginal, sărac și needucat”

joi, 19 aprilie 2018, 11:48

29 de voturi are fotbalul feminin, 25 de voturi are fotbalul în sală. Și fără aceste voturi Răzvan Burleanu cîștiga detașat, tot din turul I al unei Adunări Generale fără feminin și futsal: 114-78.

Mircea Lucescu spune că ”Fetele au decis viitorul fotbalului românesc”.

Gigi Becali, care de când s-a retras din fotbal vorbește mai mult decât alaltăieri, când era în fotbal, își exprimă și el lehamitea.

Nu se poate așa, ca ăia mici să hotărască președintele FRF!

Ironic și el, Liviu Dragnea îi completează: ”E foarte bine că FRF și-a ales conducerea cu sprijinul fotbalului în sală și al fotbalului feminin. Avem viitor luminos în fotbal!”.

Cu o zi înainte, la TVR, Costel Gâlcă se revoltase: ”Nu e normal ca votul Ligii 1 să valoreze cât votul unei echipe de liga a treia”.

Lângă el, Justin Ștefan, chiar dacă susținător al lui Lupescu, s-a simțit dator să intervină: ”Nu se poate, ar fi împotriva regulilor FIFA și UEFA!”.

254 din 256 de membri cu drept de vot și-au exprimat opinia la alegerile FRF

Bineînțeles.

Sigur că e împotriva regulilor, pentru că ideea votului proporțional, bazat pe putere sau pe avere, se înscrie contra oricărui principiu fondator al asociațiilor.

Baza libertății noastre în societate este egalitatea.

Dintre toate aceste personaje care nu știu să piardă, cel mai trist este Liviu Dragnea.

După vorba psihologilor, care spun că ”ajungem să ne comportăm cu noi înșine după cum se comportă alții cu noi”, Liviu Dragnea face cu electoratul fotbalului ce face Dreapta cu PSD și cu votanții săi.

Dragnea jignește cluburile mici, sărace și fără forță.

La fel procedează partidele de dreapta din România cu oamenii care votează PSD. ”Sunt de la țară!”.

Neputând accepta rezultatul alegerilor, fie ele locale sau parlamentare, pe care, în ultima vreme, le pierde în mod constant, Dreapta susține că electoratul PSD este needucat, îmbătrânit și întreținut de la buget.

Sigur că dacă te uiți pe cifrele votanților, înapoierea votanților PSD sau ai lui Burleanu se dovedește a fi un neadevăr.

Nu câștigi alegerile politice din toate sectoarele din București cu electorat îmbătrânit. Și nu obții 66% din voturi în fotbal, la o prezență de 254 din 256!, dacă nu te votează toate categoriile: de la Liga 1 la cluburile de copii și juniori!

Da, înfrângerea doare.

Însă în loc să spună ”Votanții sunt prea mulți și mici”, nu ar fi mai util ca opozanții să-și zică ”Poate că n-am muncit suficient, vom munci mai mult în acești patru ani și, când ne întoarcem, vom fi mai buni!”?

Altfel, Răzvan Burleanu chiar se va eterniza la FRF, ceea ce ar însemna blocarea fotbalului nostru după chipul și asemănarea unui om.